সংগীত ও সাহিত্যের প্রতি ভালবাসা রবার্ট শুমানের যেন জন্মসূত্রেই পাওয়া৷ বাবা ছিলেন সাহিত্যানুরাগী আর মা ছিলেন সংগীতমনা৷ ছেলেবেলাতেই লেখালিখি শুরু করেন রবার্ট৷ সময় কাটাতেন বাবার বিশাল গ্রন্থাগারে৷ মাত্র সাত বছর বয়সে পিয়ানোতে হাতে খড়ি হয় তাঁর৷ সংগীত লেখাও শুরু করেন প্রায় তখন থেকে৷ ভাষা শেখার ক্ষেত্রেও তাঁর আগ্রহ কম ছিলনা৷ আয়ত্ত করেছেন ল্যাটিন, গ্রিক ও ফ্রেঞ্চ ভাষা৷ অল্প বয়সেই বাবাকে হারান রবার্ট৷ তাই পাকাপোক্ত একটা পেশা বেছে নেয়ার কথা চিন্তা করতে হয়েছে তাঁকে তরুণ বয়সেই৷ এজন্য তিনি জন্মস্থান সিকাউ ছেড়ে লাইপসিগ শহরে যান আইন পড়তে৷ বই'এর শহর লাইপসিগে নামকরা বিভিন্ন প্রকাশনা সংস্থা ও সাহিত্যিকদের সংস্পর্শে আসেন শুমান৷ আকৃষ্ট করতে থাকে তাঁকে সংগীতের নানা কনসার্ট৷ তাই সংস্কৃতি জগৎ থেকে দূরে সরে যাওয়া তাঁর পক্ষে আর সম্ভব হয়নি৷ অবশেষে আইন পড়াকে একপাশে রেখে আবার তিনি পিয়ানো শিখতে শুরু করেন৷ মনোযোগী হন সংগীত রচনার কৌশলের দিকে৷